Author: cerny
Last saved by: agenda0
Company: Úrad vlády Slovenskej republiky

Úrad vlády SR						    Na rokovanie vlády SR
Sekcia hospodárskej politiky						    dňa 15.8.2001
									    k číslu: 5185/2001
									    k bodu: 9

S t a n o v i s k o 

k Aktualizácii koncepcie transformácie a privatizácie štátnych podnikov
Slovenskej automobilovej dopravy

I.

         Materiál iniciatívne predkladá minister dopravy, pôšt a telekomunikácií.

         Zámerom predloženého materiálu je schváliť aktualizáciu koncepcie transformácie a privatizácie podnikov Slovenskej autobusovej dopravy v časti, ktorá obsahuje spôsob stanovenia ceny vrátane postupu jej splácania a zmluvné podmienky určenia predkupného práva pre nadobúdateľa 49 % podielu akcií privatizovanej spoločnosti.

          V súvislosti s týmto zámerom a na základe  príslušných ustanovení zákona č.92/1991 Zb. o podmienkach prevodu majetku štátu na iné osoby v znení neskorších predpisov sa v materiáli odôvodňuje aj spresnenie textu úlohy v bode B.1. uznesenia vlády SR č. 532 zo 6.7.2000 k návrhu koncepcie transformácie a privatizácie štátnych podnikov Slovenskej autobusovej dopravy.

II.

          Materiál bol predložený na pripomienkové konanie Ministerstvu financií SR, Ministerstvu pre správu a privatizáciu národného majetku SR a Fondu národného majetku SR. Podľa vyhodnotenia tohto konania pripomienku predložil len Fond národného majetku SR, ktorý  nesúhlasil s prevodom výkonu práv akcionára na Ministerstvo dopravy, pôšt a telekomunikácií SR. Pripomienka bola akceptovaná.

III.

         Aktualizáciou časti koncepcie transformácie a privatizácie Slovenskej autobusovej dopravy sa navrhuje neštandardné riešenie, ktoré je odvodené od potreby prednostného zabezpečenia nevyhnutnej obnovy vozidlového parku v privatizovaných spoločnostiach. Navrhované riešenie zaväzuje kupujúceho pri dohode o kúpnej cene prijať tzv. „osobitný záväzok kupujúceho“ zvýšiť základné imanie spoločnosti peňažným vkladom po nadobudnutí 49 % podielu akcií spoločnosti.

         K navrhovanému postupu na realizáciu uvedeného záväzku možno uviesť, že peňažným príjmom Fondu národného majetku SR z kúpnej ceny podnikov Slovenskej autobusovej dopravy sa stane len jej časť (vo výške max. 10 % z kúpnej ceny) a zvyšná časť sa použije na zvýšenie základného imania privatizovanej spoločnosti, pri zachovaní 51 % podielu FNM SR a 49 % podielu nadobúdateľa. 

           Pre rozhodnutie vlády SR bude prospešné, keď predkladateľ odpovie na  otázky konštrukcie navrhovaného postupu, najmä podrobnejšie vysvetlí:

-	postup splácania kúpnej ceny a zvyšovanie základného imania spoločnosti, ktorý  nie je dostatočne prehľadný a adresný,
-	spôsob, akým sa bude kupujúci podielať na zvýšení základného imania spoločnosti peňažným vkladom po nadobudnutí 49 % podielu akcií spoločnosti,
-	pozíciu FNM SR a mechanizmus, ktorý mu umožní sa zúčastňovať na budúcom zvyšovaní základného imania.  

            Porada ekonomických ministrov vlády SR materiál prerokovala 16.7.2001 a aktualizáciu koncepcie vzala na vedomie. Vláde SR odporučila aktualizáciu koncepcie schváliť.

            Po vysvetlení uvedených otázok, a prípadne ešte ďalších, vyplývajúcich z rozpravy,  možno odporúčať vláde SR, aby navrhované uznesenie schválila. 

Bratislava   8. 8. 2001